الشباب زوين فبزاف د الحوايج، ولكن كارثة فحوايج آخرين، خصوصا يلا ما كنتيش فظروف زمكانية مزيانة. كنت مازال ما كملتش 19 سنة مين هجرت بلادي وفاميلتي وصحابي. واخا دوزت لعجب فصغري وشبابي، تانبقا فآخر المطاف شاب فمقتبل العمر، مازال شخصيتي ما تكوناتش، ومازال محتاج نثبت ذاتي. فريسة سهلة لأي إيديولوجية كيفما كانت. فالغرب صعيب النفاق الديني، كلشي باين، يا معانا يا مع غانا! داكشي ديال تدير للي بغيتي، وتكذب على راسك بربي كبير والإيمان فالقلب، ڭاع ما مسلكين هنا. من الأول كان خاصني نتاخذ قرار. فالمغرب، كلشي مسلم وتايهدر بالله والرسول، تا للي ما تايطبقو والو. لكن هنا فألمانيا، هادو باينين كفار، وماشي صعيبة باش تفهم أنهم حطب جهنم، وأن الله كاعي عليهم، وأن أي حاجة داروها ما غاديش تشفع ليهم يوم العرض. الشاب ديما خاصو الجماعة للي يحس فيها بالانتماء، يحس أنه عنصر مقبول وفعال. أسهل جماعة تاتوفر ليك هاد الرغبة الطبيعية هي جماعة الدين. الدماغ تايبدا تلقائيا يتغير ويتأقلم مع طريقة تفكير الجماعة، تا تاتلقى راسك من أشد المدافعين والمُبشِّرين، بعد أن كنت، غير البارح، من المُريدين. إسلام جل المغاربة هو إسلام العجائز، أو إسلام فلم الرسالة كيف تانْسْمِّيه. إسلام بسيط مسالم. تا الجماعات الإسلامية للي دوزت، إسلامهم كان خفيف مْزْوّق. الإسلام للي تلاقيتو فالجامع تايهزك ويخبطك ويعاود يهزك ويخبطك! الصدمة كانت قوية، وليت تانشك فكلشي، واش هذا هو الدين ولا شي حاجة جديدة دْخّلوها فيه؟ واش داكشي للي تعلمنا فالمغرب ما واقفش على الصح؟ أنا تانعرف على الإسلام غير الزوينة، دين كامل متكامل، وتا ديك الحروب للي وقعات كانت حروب دفاعية، الرسول وصحابو مساكن تعداو عليهم الكفار ولاد لحرام وصبرو، ومن بعد دافعو على راسهم وعاونوهم الملائكة. هاد الأفكار، زيد عليها التصاور للي منقوشة فمخيلة المسلم البسيط، ديال الضواو للي مشعشعة من وجوه المؤمنين للي لابسين بطبيعة الحال الأبيض، ووجوه الكفار الشريرة، خاصة ليهود مَّالين سنان الذهب، للي ظهرهم مقوس ويحيكون المكائد لأمة لا إله إلا الله، وها الإسلام ديالك كْتامل. الولاء والبراء، جهاد الطلب، الجزية، الغنائم، ملك اليمين، أسواق النخاسة، قتل الأسرى، قتل المرتد، نكاح الأطفال.. أش هاد الروينة؟! لا لا ما يمكنش يكون هادشي صحيح، واقيلا كاين سوء فهم. المضحك المبكي هو أنني درت طريقة، صحيحة دينيا، باش نتأكد، لكن للي كان عليا ندير هو الطريقة العقلانية للي تشكك فالموروث الديني كامل. للي درت هو مشيت لمكتبة المسجد، للي وليت من بعد المسؤول عليها، وبديت تانقلب على مصدر كل حاجة. أوكي شنو هاد عقيدة الولاء والبراء؟ واش جابوها من راسهم؟ شنو الشواهد عليها من القرآن والسنة الصحيحة؟ هاكا بقيت خدام مع كل موضوع، تا خرجت فالأخير بنتيجة أن يلا عتامدنا على المراجع المعتمدة عند المسلمين، إذن هذا هو الإسلام الصحيح، والإسلام المغربي هو إسلام “بوتسواني” لا علاقة! مين وصلت لهاد الحقيقة تحطيت أمام الأمر الواقع: واش غا نتبع أي حاجة قالها الله والرسول، ولا غا ندير عين ميكة ونلعب غمِّيضة مع الله؟ كأي شاب صغير، وفديك الظروف، كانت النتيجة محسومة مسبقا. كْبّرْت اللحية المنتوفة، دْبّرت على قميص باكستاني وقبعة أفغانية، والمسواك والمسك ما بقاوش يخطاوني. التحول ولى داخلي وخارجي، وحس المنافسة للي تاتكون عند الشاب، زاد شعل الستون وسْرّْعو. ما بقاتش سميتي هشام، وليت أبو إسلام، إسلام للي غادي نولدو شي نهار نشاعلله! القيمة ديالي فبورصة أسهم المسجد طلعات طلعة مكوكية، وليت وجه معروف عند الجميع، للي حتاج شي لعبة من الجامع تايسولني، كتاب، شريط، فول مدمس، بل حتى الأسئلة الدينية ولات تاتعرض عليا! حيت حنا للأسف أمة تاتركز على المظاهر، تاتركز على الحفظ أكثر من الفهم، وعلى الشخص أكثر من المضمون، وكأني أصبحت فقيها بارتدائي لملابس المجاهدين. وليت على القرص، حاضي السيئات بحال الملاك للي تايْكْنّش على يساري. ما نسمع موسيقى، ما نشوف تلفزة، ما نخرج من فمي كلمة ديال العيب، نسبيا، لأن كاين فالقرآن والأحاديث بزاف ديال العيب، خاصة تجاه الكفار، ولكن ماشي موضوعنا هنا. أكبر تحدي بقى ليا هو غض البصر، لأن فألمانيا أينما وليت وجهك فتم مؤخرة ساخنة أو كواعب فاتنة. أخطر ألغام الفتنة واحد الحديقة فمركز المدينة. فوقما كنتي دايز تما، تاتطل عليها من فوق القنطرة. بحر ديال الحفاة العراة، المئات تايشارجيو الڤيتامين “دي” بلا حشمة بلا حيا. الهورمونات فأيام الشباب تاتكون خارج السيطرة، تاتلقى راسك ديما مدابز مع البيولوجيا. الإستمناء طبعا ممنوع، رغم تساهل بعض الفقهاء، ولكن واش ترضى يشوفك الله فداك الموقف الوضيع؟ معاناة حقيقية تاتبردها مؤقتا بوعد بالجنة. من أكبر السلبيات ديال التحول هو أنك تاتولي تْخْنْدْق الناس، هذا كافر عدو الله، هذا عاصي، هذا فاسق، بل حتى دوك للي ما تايجيوش يصليو الصبح، ما تاتبقاش تحملهم. العداء ديالك تجاه ألمانيا، والغرب عامة، تايتضاعف. كنا ديما تانحلمو باليوم للي نفتحو فيه هاد لبلاد الداعرة والألمان يحطو الجزية عن يد وهم صاغرون. ومع مظهري الخارجي ولى تايخلع الألمان، نظرتهم العدوانية زادت، وكلما زادت، زاد الحقد والكره ديالي ليهم، حلقة شيطانية، ما يمكن تسالي غير بشي فضيحة. التحول السريع قربني بشكل كبير من مَلَكَي المسجد، محمد ومحسن، كانوا تايْكْبّروا بيا وتايقدموني أحيانا نصلي بيهم. داكشي للي وقع ليا كان كيفما تايقولو بالإنجليزية The Perfect Storm، العاصفة الكاملة، عاصفة الإيمان، وربما الإحسان. 
مذكرات كافر مغربي حصريا على كود-15-: كْبّرْت اللحية المنتوفة، دْبّرت على قميص باكستاني وقبعة أفغانية، والمسواك والمسك ما بقاوش يخطاوني..ما بقاتش سميتي هشام، وليت أبو إسلام